**ՏԵՂԵԿԱՆՔ**

Սույն տեղեկանքը վերաբերում է T1-T2-CW-01 պայմանագրի համաձայն ՄԱՄԱԻՀ (UNCITRAL) արբիտրաժային կանոնների ներքո 2019 թվականի հունվարի 24-ին «Կորսան Կորվիամ Կոնստրուկցիոն» ընկերության կողմից ՀՀ տրանսպորտի, կապի և տեղեկատվական տեխնոլոգիաների նախարարության դեմ հարուցված արբիտրաժային վարույթում («Արբիտրաժային գործ 1») և հաջորդիվ Հայաստանի Հանրապետության (ներկայացված ՀՀ Տարածքային կառավարման և ենթակառուցվածքների նախարարության կողմից) կողմից 2019 թվականի դեկտեմբերի 20-ին «Կորսան Կորվիամ Կոնստրուկցիոն» ընկերության դեմ հարուցված արբիտրաժային վարույթում («Արբիտրաժային գործ 2») Հայաստանի Հանրապետության շահերը պաշտպանելու համար LALIVE ընկերության կողմից փաստաբանական և իրավաբանական ծառայությունների մատուցմանը:

2019 թվականի մայիսի 16-ին ՀՀ կառավարության թիվ 589-Ն որոշման հիման վրա Արբիտրաժային գործ 1-ով ՀՀ շահերը պաշտպանելու համար LALIVE ընկերությունից փաստաբանական և իրավաբանական ծառայությունների գնման նպատակով ՀՀ կառավարության պահուստային ֆոնդից կատարվել է հատկացում ՀՀ արդարադատության նախարարությանը 268 750 ԱՄՆ դոլարի չափով: Նույն որոշմամբ սահմանվել է, որ գնման առարկան ձեռք է բերվելու «Գնումների մասին» ՀՀ օրենքի 23-րդ հոդվածի 5-րդ կետով նախատեսված ընթացակարգով՝ գնումը կատարվել է մեկ անձից գնումը ՀՀ տարածքից դուրս իրականացվելու հիմքով: Միաժամանակ, հաշվի առնելով այն, որ LALIVE ընկերության կողմից ծառայությունների մատուցումը սկսվել է դեռևս 2019 թվականի մարտ ամսից, որոշմամբ ամրագրվել է, որ որոշման գործողությունը տարածվում է 2019 թվականի մարտի 12-ից հետո ծագած հարաբերությունների նկատմամբ:

2019 թվականի նոյեմբերի 8-ին ՀՀ արդարադատության նախարարության և LALIVE ընկերության միջև կնքվել է պետության կարիքների համար փաստաբանական և իրավաբանական ծառայությունների մատուցման պետական գնման պայմանագիրը («Պայմանագիր»), որով LALIVE ընկերությունը պարտավորվել է մատուցել Արբիտրաժային գործ 1-ով փաստաբանական և իրավաբանական ծառայություններ՝ ընդհանուր 1 300 000 ԱՄՆ դոլարը չգերազանցող գումարի շրջանակում: Պայմանագրով (կետ 4.2.) սահմանվել է Արբիտրաժային գործ 1-ով ծառայությունների մատուցում՝ հետևյալ փուլերով և արժեքների սահմանաչափով.

1. Գործի նախնական գնահատում և նախնական ընթացակարգային գործողություններ՝ 215 000 ԱՄՆ դոլար,
2. Վեճը հաշտարարության կամ Dispute Board-ի միջոցով լուծելու հետ կապված գործողություններ՝ 150 000 ԱՄՆ դոլար,
3. Արբիտրաժային վարույթի քննություն՝ 935 000 ԱՄՆ դոլար:

Պայմանագրով նաև սահմանվել է Կատարողի՝ Պատվիրատուի ցուցումներով այլ, վերոհիշյալ ծառայությունների շրջանակից դուրս, ծառայությունների մատուցման պարտավորություն, որի դիմաց վճարումները կատարվելու են Կատարողի կողմից ներկայացված հաշիվ-ապրանքագր(եր)ի հիման վրա:

2019 թվականի սեպտեմբերի 2-ին «Կորսան Կորվիամ Կոնստրուկցիոն» ընկերությունը հրաժարվել է իր կողմից հարուցված Արբիտրաժային գործ 1-ից, ինչի հիման վրա արբիտրաժային վարույթը կարճվել է: Իսկ, 2019 թվականի դեկտեմբերի 20-ին Հայաստանի Հանրապետության (ՀՀ Տարածքային կառավարման և ենթակառուցվածքների նախարարության) կողմից հարուցվել է Արբիտրաժային գործ 2-ը:

2019 թվականի դեկտեմբերի 19-ին LALIVE ընկերության կողմից ներկայացվել է հաշվարկային փաստաթուղթ՝ 370 455.44 ԱՄՆ դոլարի չափով, որն արտացոլում է 2019թ.-ի մարտ ամսից մինչև 2019թ.-ի հոկտեմբերի 31-ը ընկերության կողմից Արբիտրաժային գործ 1-ի շրջանակում մատուցված ծառայությունները: Հաշվարկային փաստաթղթում նշված ծառայությունների արժեքից 268 750 ԱՄՆ դոլարը վճարվել է ՀՀ արդարադատության նախարարության կողմից` 2019 թվականի մայիսին թիվ 589-Ն որոշմամբ հատկացված գումարն ամբողջությամբ սպառելով: Նշված հաշվարկային փաստաթղթում սահմանված գումարի մնացորդը, ինչպես նաև Պայմանագրի հիման վրա հետագա բոլոր վճարումները նախատեսվում է կատարել ՀՀ արդարադատության նախարարության, ՀՀ վարչապետի աշխատակազմի և LALIVE ընկերության միջև եռակողմ համաձայնագրի կնքումից հետո, որի հիման վրա Պայմանագրով սահմանված պատվիրատուի բոլոր իրավունքները և պարտավորությունները ՀՀ արդարադատության նախարարությունից փոխանցվելու են ՀՀ վարչապետի աշխատակազմին:

Հաշվի առնելով այն, որ Պայմանագրի առարկան չի համապատասխանում ներկայիս դրությամբ LALIVE ընկերության կողմից փաստացի մատուցվող ծառայությունների շրջանակին, խնդրել ենք տրամադրել փոփոխված ծառայությունների ծավալը, ինչի հիման վրա LALIVE ընկերությունը ներկայացրել է ծառայությունների փոփոխված ծավալը և բյուջեն (համաձայն կից հավելվածի): Ըստ կից հավելվածի ծառայությունների առավելագույն չափը դարձել է 1 900 000 ԱՄՆ դոլար, որն իր մեջ ընդգրկում է.

* Արբիտրաժային գործ 1-ի և Արբիտրաժային գործ 2-ի նախնական գնահատում և նախնական ընթացակարգային գործողություններ՝ 490 000 ԱՄՆ դոլար,
* Արբիտրաժային գործ 2-ի ըստ էության քննվող հարցերի առնչությամբ մատուցվող ծառայություններ՝ 935 000 ԱՄՆ դոլար,
* Հարակից հարցերի, այդ թվում՝ Իսպանիայի Թագավորության դատարաններ հարուցված վարույթների առնչությամբ մատուցվող ծառայություններ՝ 475 000 ԱՄՆ դոլար:

LALIVE ընկերության կողմից նաև տրամադրվել է 2019 թվականի մարտի 21-ից մինչև 2020 թվականի հունվարի 31-ը մատուցված ծառայությունների արժեքների վերաբերյալ ստորև ներկայացված տեղեկատվությունը.

|  |  |  |  |  |
| --- | --- | --- | --- | --- |
| Ծառայությունների մատուցման ժամանակահատվածը | | Ծառայությունների արժեքը  (ԱՄՆ դոլար) | Վճարված գումարը (ԱՄՆ դոլար) | Վճարման ենթակա գումարը  (ԱՄՆ դոլար) |
| 21.03.2019 31.10.2019 | *արբիտրաժային գործերի շրջանակում մատուցված ծառայություններ* | 370 455.44 | 268 750 | 101 705.44 |
| *լրացուցիչ ծառայություններ* | 310 713.44 |  | 310 713.44 |
| 01.11.2019  30.11.2019 | *արբիտրաժային գործերի շրջանակում մատուցված ծառայություններ* | 41 130.68 |  | 41 130.68 |
| *լրացուցիչ ծառայություններ* | 33 025.66 |  | 33 025.66 |
| 01.12.2019  31.12.2019 | *արբիտրաժային գործերի շրջանակում մատուցված ծառայություններ* | 21 839.02 |  | 21 839.02 |
| *լրացուցիչ ծառայություններ* | 1 140 |  | 1 140 |
| 01.01.2020  31.01.2020 | *արբիտրաժային գործերի շրջանակում մատուցված ծառայություններ* | 26 076 |  | 26 076 |
| *լրացուցիչ ծառայություններ* | 20 368.39 |  | 20 368.39 |
| ԸՆԴՀԱՆՈՒՐ | *արբիտրաժային գործերի շրջանակում մատուցված ծառայություններ* | 459 501.14 | 268 750 | 190 751.14 |
| *լրացուցիչ ծառայություններ* | 365 247.49 |  | 365 247.49 |

Համաձայն վերոնշյալ աղյուսակի՝ LALIVE ընկերության կողմից 2019 թվականի մարտի 21-ից մինչև 2020 թվականի հունվարի 31-ը մատուցվել է ընդհանուր **824 748.63** ԱՄՆ դոլարի չափով ծառայություն, որից մինչ օրս վճարվել է **268 750** ԱՄՆ դոլարը: Ըստ այդմ, վճարման ենթակա գումարի մնացորդը կազմում է **555 998.63** ԱՄՆ դոլար: